**Konzervatívny denník** **Postoj** je slovenský denník, ktorý vznikol v roku 2015 ako reakcia na verejnú diskusiu, ktorá sprevádzala tzv. referendum o rodine z februára 2015. Jeho predchodcom bol online magazín Postoy.sk, ktorý vznikol 1. júna 2005 (jeho zakladateľom a prvým šéfredaktorom bol Matúš Demko a mottom tohto magazínu bolo „dialógom k pravde") a na ktorý Postoj.sk kontinuálne nadviazal – už s profesionálnou redakciou. Denník sa venuje politike, ekonomike, kultúre, náboženstvu a spoločenským otázkam, pričom sa otvorene hlási ku konzervatívnym hodnotám. Postoj publikuje predovšetkým online na vlastnej webovej stránke, čitateľom ponúka možnosť písania blogov na webe denníka. Šéfredaktorom Postoja je Martin Hanus.

Vznik
-----

Vznik konzervatívneho denníka Postoj sa viaže na spoločenskú situáciu okolo slovenského referenda zo 7. februára 2015.

Internetový názorový web postoy.sk, ktorý prinášal najmä témy s kresťanským podtextom, uverejnil v januári 2015 sériu článkov Terézie Rončákovej, ktoré analyzovali mediálnu komunikáciu referenda a súvisiacich tém. Autorka v závere prvého článku uviedla *„všetky skúmané médiá sú voči referendu nejako názorovo vyhranené, pričom v sledovanom týždni ho okrem Postoya ani jedno neprezentovalo pozitívne*". 16. februára zverejnil postoy.sk výzvu *Vytvorme konzervatívny denník*, ktorou myšlienkovo nadväzoval na spomínané analytické články. Autor výzvy a štatutárny zástupca občianskeho združenia Postoy Lukáš Melicher v ňom tvrdí, že „*medzi významnými slovenskými denníkmi, týždenníkmi či televíziami nie je ani jedno médium, ktoré by reprezentovalo konzervatívny pohľad na svet. Naopak, ukázalo sa, že proti takémuto videniu sveta bojujú.*" Chýbajúci konzervatívny hlas na slovenskej mediálnej scéne bol teda hlavným dôvodom vzniku denníka Postoj. Zároveň však Melicher vylúčil užšiu spoluprácu na denníku s Alianciou za rodinu, ktorá v referendovej kampani na postoy.sk dostala väčší priestor, než odporcovania referenda.

Postoy.sk v deň uverejnenia výzvy tiež spustil nový web konzerativnydennik.sk a ohlásil crowfundingovú zbierku na získanie finančných prostriedkov. V júni 2015 ohlásil nový projekt posilu v podobe troch redaktorov, ktorí kvôli Postoju opustili redakciu .týždňa. Išlo o Jaroslava Danišku, Jozefa Majchráka a Martina Hanusa. Dôvodom odchodu boli názorové rozpory s redakciou .týždeň, ale aj blízkosť myšlienky konzervatívneho denníka v súvislosti s referendom o rodine.

Nový konzervatívny denník napokon vznikol pod názvom Postoj 17. septembra 2015 so šéfredaktorom Františkom Múčkom, ktorý v minulosti pracoval v týždenníkoch TREND, .týždeň a v denníku SME. V prípravných fázach sa na denníku podieľal aj bývalý hovorca Aliancie za rodinu a bývalý redaktor denníka SME Peter Kremský, ktorý z projektu ešte pred spustením odišiel.

Reakcie na vznik
----------------

Šéfredaktor.týždňa Štefan Hríb sa k odchodu redaktorov Danišku, Majchráka a Hanusa vyjadril, že ich odchod ho mrzí, ale vníma ho zároveň ako užitočnú výzvu. Na vyjadrenia odchádzajúcich, že.týždeň je pre nich príliš liberálny, zareagoval: „*Raz osobne kritizujem referendovú kampaň katolíkov, lebo mi prišla primitívna a zástupná, inokedy dám osobne za vzor Jána Pavla II, Benedikta a Františka. Vždy s priestorom pre iný názor. Ak toto naozaj považujú za liberálne, potom ich nový konzervatívny denník nezačína dobre.*"

Milan Krajniak, v čase vzniku denníka Postoj vydavateľ portálu Konzervatívny výber, ktorý existoval v rokoch 2015 – 2017, napísal: „*Konzervatívny výber vznikol podobne ako denník Postoj v reakcii na mediálne manipulácie liberálnych médií, ktorých sme boli svedkami pred februárovým referendom o rodine. Liberálne elity jednoducho povedané tak dlho tlačili na strunu, až prišla protireakcia. V tomto zmysle nevnímam ako vydavateľ Konzervatívneho výberu nový internetový denník Postoj ako konkurenciu, ale ako spojenca a partnera."*

Financovanie
------------

V októbri 2016 denník zverejnil výročnú bilanciu po prvom roku existencie. Financovanie je postavené predovšetkým na daroch, ktoré predstavuje približne desaťtisíc eur mesačne, pričom priemerný bežný dar je okolo osem eur. Kým predchodca Postoja, web postoy.sk fungoval na dobrovoľníckej báze bez príjmov z inzercie, denník Postoj sa o ne uchádza. V roku 2016 príjmy z inzercie predstavovali približne 1,5 tisíca eur meačne.

Redakcia odmieta tvrdenia, že denník financuje cirkev, investor alebo finančná skupina. Denník Postoj nemá spoplatnený obsah, všetky články sú prístupné zadarmo.

Svet kresťanstva
----------------

Súčasťou Postoja je aj web Svet kresťanstva, ktorý sa venuje náboženským udalostiam, dianiu vo Vatikáne a v kresťanských cirkvách, predovšetkým v Katolíckej. Jeho šéfredaktorom je cirkevný analytik Imrich Gazda.

Ocenenia
--------

Konzervatívny denník Postoj získal v roku 2015 Novinársku cenu za najlepší komentár. Ocenené boli články Martina Hanusa: Procházka verzus Kiska, Čo zachránilo Andreja Kolesíka, Premiér je zbabelec, Zrušme to pravicové tabu, Musíme im pomáhať. Aby tu opäť neprepadli beznádeji, Ako to Haščák v zdraví prežil.

Denník bol ocenený aj v roku 2006 ešte ako postoy.sk, takisto v kategórií najlepší komentár. Vyhral príspevok Imricha Gazdu 11. september 2001: Je zodpovedný Západ?

Šéfredaktori
------------

* Fero Múčka (2015 – 2020)
* Martin Hanus (od 2020)

Referencie
----------

1. 1 2 3  STRUHÁRIK, Filip. Na Slovensku vzniká konzervatívny denník, zbiera peniaze od podporovateľov. *Denník N*. Dostupné online [cit. 2018-06-16].
2. ↑  DEMKO, Matúš. *Postoy.sk má desať rokov. Dialóg k pravde pokračuje* [online]. www.postoj.sk, [cit. 2020-03-25]. Dostupné online.
3. 1 2 3 4  MÚČKA, Fero. *O denníku* [online]. POSTOJ MEDIA, s. r. o. [cit. 2018-06-16]. Dostupné online.
4. ↑  MÚČKA, Fero. Výmena na poste šéfredaktora Postoja. *Denník Postoj* (Bratislava: Postoj Media), 2020-05-01. Dostupné online [cit. 2020-05-01]. ISSN 1336-720X.
5. ↑   Na Slovensku chcú začať vydávať nový denník. Konzervatívny a internetový. *Stratégie* (MAFRA Slovakia, a. s). Dostupné online [cit. 2018-06-16].
6. ↑  RONČÁKOVÁ, Terézia. *Médiá sú voči referendu názorovo vyhranené (analýza)* [online]. Postoy, o. z. 2015-01-22, [cit. 2018-06-16]. Dostupné online.
7. ↑  Postoy. Vytvorme konzervatívny denník. *Denník Postoj* (Bratislava: Postoy), 2015-02-16. Dostupné online [cit. 2018-06-19]. ISSN 1336-720X.
8. ↑  KERNOVÁ, Miroslava. *Z .týždňa odchádzajú viacerí redaktori. Idú k novej konkurencii* [online]. Miramedia, s. r. o. 2015-06-19, [cit. 2018-06-16]. Dostupné online.
9. ↑  KERNOVÁ, Miroslava. *Nový denník odštartoval – ako Postoj* [online]. Miramedia, s. r. o. 2015-09-18, [cit. 2018-06-16]. Dostupné online.
10. 1 2  KERNOVÁ, Miroslava. *Hríb k odchodu redaktorov.týždňa: Chcú si vytvoriť imidž jediných konzervatívcov na svete* [online]. Miramedia, s. r. o. 2015-06-19, [cit. 2018-06-16]. Dostupné online.
11. ↑  KRAJNIAK, Ignác Milan. *AHOJ POSTOJ! NOVÉMU DENNÍKU DOBRÝ VIETOR DO PLACHIET* [online]. Kniha do ucha, s. r. o, 2015-09-17, [cit. 2018-06-16]. Dostupné online.
12. 1 2  MRVOVÁ, Iva. *Konzervatívny denník Postoj oslavuje rok. Zverejnil, ako je financovaný* [online]. MAFRA Slovakia, a. s, 2016-10-04, [cit. 2018-06-16]. Dostupné online.
13. ↑  POLÁŠ, Martin. *Konzervatívny denník odštartoval. Volá sa Postoj a vedie ho Múčka* [online]. News and Media Holding, 2015-09-18, [cit. 2018-06-16]. Dostupné online.
14. ↑  GAZDA, Imrich. *Vzniká konzervatívny denník. Svet kresťanstva bude jeho súčasťou* [online]. svetkrestanstva.postoj.sk, 2015-02-16, [cit. 2018-06-16]. Dostupné online.
15. ↑   *Archív | Novinárska cena* [online]. www.novinarskacena.sk, [cit. 2018-06-19]. Dostupné online.
16. ↑   *Archív | Novinárska cena* [online]. www.novinarskacena.sk, [cit. 2018-06-19]. Dostupné online.
17. ↑   Novinky v Postoji. *Denník Postoj* (Bratislava: Postoj Media). Dostupné online [cit. 2020-05-20]. ISSN 1336-720X.

Externé odkazy
--------------

* Konzervatívny denník postoj
* Svet kresťanstva